登正法宫塔
作者：喻汝礪
朝代：宋

paragraphs: 疏雨洗空闊，髙標插青冥。
携笻一來登，長嘯謝所攖。
清香翔遠江，丹氣舒翠岷。
雪嶺浮夏白，澥雲亦遠青。
孤花裊危芳，初篁羅新榮。
手容五十里，颯沓爲我陳。
陵坻漭變遷，物狀幾屈信。
念往思自遠，感來意彌臻。
傷哉千里心，嗟爾百代人。
胡爲軫其德，戚戚勞所營。
吾請以此辭，歸來巖下耕。